b'\n_START_ARTICLE_\nGvozdansko\n_START_SECTION_\nPovijest\n_START_PARAGRAPH_\nU naselju Gvozdanskom postoji starohrvatska utvrda koju su podigli hrvatski plemenita\xc5\xa1i Zrinski. U njemu je Nikola III. Zrinski imao topionicu, ljevaonicu i kovnicu novca. Ova utvrda se u 16. stolje\xc4\x87u postavila kao brana pred turske osvaja\xc4\x8de i njihove vla\xc5\xa1ke sluge s istoka. Osmanlijska vojska je od 1571. do 1577. godine poduzela \xc4\x8detiri neuspje\xc5\xa1na pohoda na tu \xc4\x8dvrstu utvrdu, da bi tek 1578. godine, nakon petog pohoda, i to nakon tromjese\xc4\x8dne opsade pod vodstvom Ferhat-pa\xc5\xa1e, u\xc5\xa1li u utvrdu, ali bitku koju su vodili nisu dobili._NEWLINE_Prema dostupnim podacima i zapisima,(kronikama) iz tog vremena utvrdu Gvozdansko branilo je 300 branitelja sastavljenih od malobrojne posade Zrinskih vojnika (svega pedesetak) i oko 250 seljaka i rudara sa \xc5\xbeenama i djecom, pod zapovjedni\xc5\xa1tvom kapetana Doktorovi\xc4\x87a, Nikole O\xc5\xbeegovi\xc4\x87a i Andrije Step\xc5\xa1i\xc4\x87a. Na drugoj strani na\xc5\xa1la se vojska od 10.000 turskih napada\xc4\x8da potpomognuta vla\xc5\xa1kim \xc4\x8detama._NEWLINE_U zapisima stoji: "Kad je pristigla glavnina osmanske vojske Ferhat-pa\xc5\xa1a poslao je izaslanika do gradskih zidina s ponudom braniteljima Gvozdanskog da u 3 sata napuste utvrdu i slobodno oti\xc4\x91u sa svom pokretnom imovinom na slobodni prostor Hrvatske. Kako ve\xc4\x87 mjesecima nije bilo komunikacije grada sa slobodnim ostatkom Hrvatske, a ni pomo\xc4\x87 ni hrana nisu stizali do grada, zalihe u gradu su nestale, pa se pa\xc5\xa1a sa svojim zapovjednicima nadao da \xc4\x87e se u takvim okolnostima grad predati. No i u no\xc4\x87i na tre\xc4\x87i dan opsade iz grada nije bilo predaje, hrabri vitezovi nisu pokleknuli. Te no\xc4\x87i 12. na 13. sije\xc4\x8dnja ljeta 1578. Ferhat-pa\xc5\xa1a zapovjedio je osobnoj stra\xc5\xbei da nalo\xc5\xbee jo\xc5\xa1 nekoliko vatri i donesu jo\xc5\xa1 bundi jer nije mogao zaspati od hladno\xc4\x87e, temperatura zraka toliko je pala da su i konji, koji su bili na otvorenom, po\xc4\x8deli ugibati od hladno\xc4\x87e. Cijele no\xc4\x87i \xc4\x8duli su se jezivi pucnjevi drve\xc4\x87a, koje je pucalo od hladno\xc4\x87e, a u gradu u kojemu je sve utihnulo ugasle su i zadnje vatre, \xc5\xa1to je stra\xc5\xa1no uznemirilo turske izvidnice, koje su o tome smjesta izvjestile pa\xc5\xa1u. Pa\xc5\xa1a je zbog bojazni da bi mogao uslijediti napad iz utvrde podigao uzbunu i pripremio svoju vojsku za obranu, no cijele no\xc4\x87i, \xc4\x8das se griju\xc4\x87i, \xc4\x8das motre\xc4\x87i naizmjence, turski i vla\xc5\xa1ki vojnici bili su u strahu."_NEWLINE_U osvit zore 13. sije\xc4\x8dnja 1578. Ferhat-pa\xc5\xa1a zapovjedio je svoj svojoj vojsci da krene na juri\xc5\xa1 prema utvrdi zametenoj snijegom. Kad su Turci pri\xc5\xa1li gradu ni pu\xc5\xa1ka nije planula, a na bedemima su stajali nepomi\xc4\x8dni stra\xc5\xbeari s oru\xc5\xbejem u rukama. Kad su Turci provalili gradska vrata, u gradu su na\xc5\xa1li samo nepomi\xc4\x8dna tijela hrvatskih junaka, mu\xc5\xa1karaca, \xc5\xbeena i djece, bez hrane, vode ili drva za ogrjev. Taj prizor ganuo je mnoge turske zapovjednike, a osobito Ferhat-pa\xc5\xa1u, te je pa\xc5\xa1a odredio da se u \xc4\x8dast svih branitelja Gvozdanskog, koje nije pobijedio, prona\xc4\x91e katoli\xc4\x8dki sve\xc4\x87enik te da se mrtvi branitelji pokopaju na kr\xc5\xa1\xc4\x87anski na\xc4\x8din uz vojne po\xc4\x8dasti. Osim toga, preostalu \xc5\xa1a\xc4\x8dicu malobrojnih stanovnika cijelog tog kraja oslobodio je od te\xc5\xa1kih poreza i nameta kakve su imali drugi zauzeti krajevi, jedino su trebali izdvajati 400 dukata danka godi\xc5\xa1nje za obranu._NEWLINE_U Drugom svjetskom ratu Gvozdansko je bilo mjestom masovnog zlo\xc4\x8dina po\xc4\x8dinjenog nad Hrvatima 1941. godine. Za Bo\xc5\xbei\xc4\x87 1941. selo su napali \xc4\x8detnici, Hrvate su poubijali i protjerali, ku\xc4\x87e opusto\xc5\xa1ili i na kraju zapalili zajedno s crkvom.\n_START_SECTION_\nStanovni\xc5\xa1tvo\n_START_PARAGRAPH_\nPrema popisu stanovni\xc5\xa1tva iz 2001. godine, Gvozdansko ima 69 stanovnika, po nacionalnoj strukturi Hrvati \xc4\x8dine ve\xc4\x87insko stanovni\xc5\xa1tvo.'